Imtella' Lulju 11, 2021 Ritratti: Reuters L-awtoritajiet tal-Venezwela qalu li erba' pulizija u 22 membri ta' gruppi kriminali nqatlu f'jumejn ta' konfronti fil-kapitali Caracas. Il-Ministru għall-Intern Carmen Melendez qalet li għadd ta' persuni ċivili nqatlu fil-konfronti, u hemm madwar 40 persuna oħra feruta. Residenti jiddeskrivu s-sitwazzjoni bħala gwerra, u ħafna ħarbu minn djarhom minħabba l-biża' li jinqabdu fl-isparaturi. Ir-rejdijiet kienu fuq skala kbira u saru minn madwar 800 uffiċjal tas-sigurtà bl-intenzjoni li jiġu żarmati l-istrutturi kriminali li kienu qed iżidu s-saħħa u l-preżenza tagħhom f'ċertu nħawi fil-belt. Il-Gvern tal-Venezwela qed joffri kumpens ta' $500,000 għal min jipprovdi tagħrif li jwassal għall-arrest tal-mexxejja ta' dawn il-gruppi kriminali.